Duach seine Schriftn und Briaf is da Schaitbeaga Sep so wos wia da gaisdige Aunfiara fu de efangelischn Leit im Eazschdift Soizbuag woan und hod fü dazua baidrong, das si de wias fum Eazbischof Leopold Anton fu Firmian im 1731ga Joa foa de Woi gschdöd woan san, liawa sLaund falossn haum ois wia dass zan katholischn zruk gaunga wan. Ungefea 26.000 Soizbuaga Exulantn haum so in deara Zeid eana Hoamad falossn miassn und han in aundane Regionen zong, wos zweng eanam Glaum ned fafoigt woan san. In Schaitbeaga sei bekaunts und domois waid fabroats Liad „Ich bin ein armer Exulant“, wos a uaschbringi ois Drost fia si söwa dicht hod, hod de fadriwanen efangelischn Soizbuaga bis in eana neiche Hoamad beglait und wiad in de fu eana oschdaumadn Kiachngmoana oiwai nu gsunga.